Varmepriserne drog sidste efterår på himmelflugt og gjorde store indhug i  mange danskeres pengepung. Enkelte steder oplevede varmekunderne sågar, at priserne blev fordoblet på få måneder. Men der er nu lysere tider på vej, når det gælder den glohede varmeregning. Flere steder begynder varmeværkerne nemlig at sænke priserne igen, efter blandt andet gaspriserne har fundet et mere menneskeligt leje. Og generelt er energiskrisen aftaget henover foråret,  hvilket også betyder, at elpriserne er omtrent halveret siden andet halvår af 2022. Rundt om på de nordjyske varmeværk er tendensen også klar: Priserne er på vej ned, og nogle af de varmeværk, hvor priserne eksploderede sidste år, sænker nu varmeregningen igen. Det gælder blandt andet i Frederikshavn, hvor man allerede har sænket prisen to gange i år. Senest i juli, hvor prisen faldt med 12 procent. Frederikhavn var ellers det område i Nordjylland, hvor kunderne fik det største prischok sidste år med en stigning på op mod 250 procent. - De sidste par år har lært os, at det er vanskeligt at forudse, hvordan energimarkedet udvikler sig. Vi ved, at der kan ske uforudsete hændelser, som kan påvirke prisudviklingen til den kommende fyringssæson, men for nuværende ser prognoserne for efteråret rigtig fornuftige ud, og derfor sætter vi nu fjernvarmeprisen ned, siger Erik Kyed Trolle, formand for Frederikshavn Varme. Sænker prisen i Nordjylland Også i Sæby, Møldrup og Skagen har varmeværkerne sænket prisen pr. 1. juli med mellem 7 og 37 procent. I Støvring blev varmekunderne også ramt af store prisstigninger i ved årsskiftet, men her sænkede varmeværket prisen med 21 procent fra juni. Og i Jerslev, hvor varmeprisen er blandt den højeste i Nordjylland, kunne borgerne gælde sig over, at varmen blev 30 procent billigere fra 1. april. Tendensen til billigere varme sker over hele landet, og de kommende to måneder vil størstedelen af varmeværkerne varsle nye priser fra årsskiftet.

Opsummering:
Der er kraftige tegn på bedre tider for varmepriserne.